#ทริปแอ่วเชียงใหม่-เชียงราย ร้านที่ 3

"สวนผัก โอ้กะจู๋" สวนผักออแกนิค ทานผักสดๆ อาหารอร่อยๆ บรรยากาศริมแปลงปลูกกันเลย !! 

มาถึงนครเชียงใหม่ในช่วงบ่ายแก่ๆ เข้าโรงแรมนั่งพัก และหาข้อมูลสำหรับมื้อเย็น ท่านแม่แนะนำพร้อมกับจัดแจงจองโต๊ะร้านนี้เลย....
ร้านนี้ตั้งอยู่ไม่ห่างเมืองเชียงใหม่มากนัก นับจากตรงถนนนิมมาน การเดินทางอันที่จริงผมไม่ได้ขับครับ เอาเป็นว่าตามแผนที่มาก็ตรงครับ เมื่อมาถึงทาร้านจะมีที่จอดรถไว้บริการเยอะพอสมควร แต่เนื่องจากผมไปช่วงเทศกาลที่จอดค่อนข้างจะหายาก เมื่อเดินเข้าไปในร้านจะเห็นกล้าผักวางเรียงรายกันอยู่ และตรงทางเข้าเลยจะมีหุ่นของเจ้าของร้านทั้งสามท่านตั้งไว้ให้ถ่ายรูปเล่นกันอีกด้วย ตัวร้านเป็นอาคารไม้ตกแต่งเข้ากับบรรยากาศ มีแปลงผักข้างๆ ทำให้ดูโล่งสบายตา ไม่อึดอัด เนื่องจากท่านแม่ได้จองคิวไว้แล้วทำให้ไม่ต้องรอโต๊ะนาน ไปถึงได้เลย การบริการและการจัดการของทางร้านใช้ได้ ความสะอาดดี รายการอาหารส่วนใหญ่เป็นอาหารที่ทำจากผักสดๆ ที่ปลูกแบบออแกนิค เหมาะสำหรับคนรักสุขภาพ สำหรับรายการอาหารที่ลองสั่งวันนี้คือ

1. ซี่โครงสะพานโค้ง เป็นที่เด็ดของที่นี่เลยก็ว่าได้ เห็นโต๊ะไหนๆ ก็สั่งกันทั้งนั้น ซี่โครงหมูทั้งอันใหญ่ๆ หมักซอสหวานๆ คล้ายๆ บาบีคิว สูตรทางร้าน เอามาย่างจนสุก ทานแล้วนุ่ม หอม แกล้มด้วยสลัดผัก อร่อยและคุ้มครับ
2. สลัดผลไม้ เป็นอีกจานที่เห็นหลายๆ โต๊ะสั่ง เมล่อนครึ่งลูกเอามาคว้านเนื้อ แล้วทำสลัดโดยใส่ผลไม้อื่นๆ คลุกลงไปพร้อมครีมสลัดหวาน มัน เสร็จแล้วใส่กลับ เสริฟมาในถ้วยเมล่อน ทานแล้วลงตัว อร่อย
3. Salmon Steak สเต็กปลาแซลมอน ในรูปเป็นตัวหั่นขวางแต่ที่ได้มาเป็นส่วนหาง ตัวเนื้อปลาปรุงมาพอดี เสริฟ มาพร้อมข้าวผัด และสลัด รสชาติใช้ได้
4. Sausage Mixed ไส้กรอกรวมย่าง  ไส้กรอก 3 แบบย่างเสริฟมาพร้อมสลัดและมันบด จานนี้รสชาติใช้ได้โดยเฉพาะตัวมันบดอร่อยครับ
5. ซุปเห็ด เป็นจานที่แย่ที่สุด ซุปเห็ดข้นมากๆ คล้ายๆ อาหารเด็กประมาณนั้น รสชาติขบอกเลยว่าไม่อร่อยครับ 
6. Mango Kiwi Smoothies กีวีปั่นสูตรทางร้าน เสริฟมาในแก้วทรงสูงประดับด้วยมะม่วงสุกครึ่งลูก สีสันตัดกันสวยงาม รสชาติใช้ได้

โดยรวม ร้านนี้เป็นร้านอาหารที่ทำอาหารด้วยผักออแกนิค เพื่อสุขภาพ การบริการและความสะอาดดี บรรยากาศใช้ได้ รสชาติอาหารใช้ได้ เพื่อนๆ มาเที่ยวเชียงใหม่ไม่น่าพลาดร้านนี้นะครับ !!